﻿ PROIECTE DE CERCETARE PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC – STRATEGIE SUSTENABILĂ A ECONOMIEI SOCIALE PENTRU OCUPARE ŞI CREARE DE ÎNTREPRINDERI SOCIALE” CRISTINA BARNA ANCUŢA VAMEŞU IRINA OPINCARU Proiectul „ICAR – Incluziune prin MicroCredit și Ajutor Reciproc – strategie sustenabilă a economiei sociale pentru ocupare și creare de întreprinderi sociale”, cod contract: POSDRU ID 173/6.1/S/148102, a fost implementat în anul 2015 de către Uniunea Națională a Caselor de Ajutor Reciproc ale Salariaților din România (UNCARSR) în parteneriat cu Fundația pentru Dezvoltarea Societăţii Civile (FDSC) – Institutul de Economie Socială, Uniunea Județeană a Caselor de Ajutor Reciproc Argeș, Uniunea Teritorială Județeană a Caselor de Ajutor Reciproc Buzău, Uniunea Județeană a Caselor de Ajutor Reciproc Dâmbovița, Uniunea Teritorială a Caselor de Ajutor Reciproc Hunedoara, Uniunea Județeană a Caselor de Ajutor Reciproc ale Salariaților Mureș, Uniunea Județeană a Caselor de Ajutor Reciproc ale Salariaților Dolj, Uniunea Teritorială Județeană a Caselor de Ajutor Reciproc ale Salariaților Brăila, Uniunea Județeană a Caselor de Ajutor Reciproc Vâlcea, Casa de Ajutor Reciproc Arpechim IFN, Casa de Ajutor Reciproc Silvapam IFN, Casa de Ajutor Reciproc Tractorul Braşov IFN, Casa de Ajutor Reciproc Învățământ Brăila, Casa de Ajutor Reciproc Municipiul București, Casa de Ajutor Reciproc Solidaritatea Brăila, Casa de Ajutor Reciproc Învățământ Târgoviște, Casa de Ajutor Reciproc Judeţean Târgoviște, Casa de Ajutor Reciproc Apcarom Buzău IFN, Casa de Ajutor Reciproc Unirea Deva IFN, Casa de Ajutor Reciproc Zarand IFN, Casa de Ajutor Reciproc Haţeg IFN, Casa de Ajutor Reciproc Decebal IFN Deva, Casa de Ajutor Reciproc Sanitar Râmnicu Valcea IFN, Casa de Ajutor Reciproc IFN CFR Râmnicu Vâlcea, Casa de Ajutor Reciproc IFN Municipal Râmnicu Valcea, Asociaţia Casa de Ajutor Reciproc Învățământ Fălticeni IFN şi Casa de Ajutor Reciproc Solidaritatea IFN Buhuşi. Adresele de contact ale autorilor: Cristina Barna, Ancuţa Vameşu, Irina Opincaru, Institutul de Economie Socială – Fundaţia pentru Dezvoltarea Societăţii Civile, Blvd. Nerva Traian nr. 21, Bucureşti, sector 3, e-mail: cristina_barna1412@yahoo.com; ancuta.vamesu@fdsc.ro; irina.opincaru@fdsc.ro. CALITATEA VIEŢII, XXVII, nr. 1, 2016, p. 63–77 64 CRISTINA BARNA, ANCUŢA VAMEŞU, IRINA OPINCARU 2 Rezultatele proiectului au fost publicate în lucrarea Incluziunea financiară prin economia socială (Barna și Vameşu (coord.), 2015). În materialul de față vom insista asupra rolului organizațiilor de economie socială în realizarea incluziunii sociale. Obiectivul general al proiectului a fost promovarea și dezvoltarea structurilor economiei sociale și consolidarea capacităților, compențentelor, cunoștințelor, stimei de sine pentru grupurile vulnerabile, prin înființarea unui număr de nouă CAR – Structuri de Economie Socială (SES) și dezvoltarea activității a 17 puncte de lucru ale unor CAR partenere, bazate pe modele de succes la nivel european – uniunile de credit și organizațiile de microfinanțare, precum și crearea a 36 de noi locuri de muncă din care 24 dedicate persoanelor provenite din grupurile vulnerabile din regiunile: București, Sud-Muntenia, Sud-Est, Vest, Centru, Sud-Vest Oltenia și Nord-Est. Abordând problematica caselor de ajutor reciproc – actori importanţi ai economiei sociale din România, şi rolului lor în realizarea incluziunii finaciare, proiectul ICAR, alături de alte proiecte derulate de Institutul de Economie Socială – Fundaţia pentru Dezvoltarea Societăţii Civile în perioada anterioară, s-a încadrat în direcţia dezvoltării şi vizibilităţii sectorului economiei sociale în România şi a principalilor săi actori. Din punct de vedere conceptual, abordarea economiei sociale a avut la bază definiţiile Reţelei Europene de Cercetare (EMES) şi Centrului Internaţional de Cercetări şi de Informare asupra Economiei Sociale, Publice şi Cooperatiste (CIRIEC). În acest sens, amintim definiţia profesorului Jacques Defourny a economiei sociale adoptată de Reţeaua Europeană de Cercetare (EMES): „ economia socială cuprinde întreprinderile mişcării cooperatiste, societăţile mutuale şi de asigurări, fundaţiile şi toate celelalte alte tipuri de organizaţii non-profit care au anumite principii care le fac să corespundă celui de „al treilea sector” al economiilor moderne”. Având obiectivul de recunoaştere în sistemele conturilor naţionale, Centrul Internaţional de Cercetări şi de Informare asupra Economiei Sociale, Publice şi Cooperatiste (CIRIEC)1 a propus o definiţie a economiei sociale adecvată sistemelor conturilor naţionale: „Setul de întreprinderi private, organizate formal, cu autonomie de decizie şi libertate de asociere, create pentru a satisface nevoile membrilor lor prin intermediul pieţei prin producerea de bunuri şi furnizarea de servicii, asigurări şi finanţare, în care procesul de luare a deciziilor şi orice fel de distribuţie a profiturilor şi a surplusurilor între membri nu este în mod direct legată de aportul de capital sau de cotizaţiile plătite de membri, fiecare membru având un vot, şi existând un proces de luare a deciziilor democratic şi participativ. Economia socială include, de asemenea, organizaţiile private, organizate formal cu autonomie de decizie şi libertate de asociere care produc servicii non-piaţă pentru gospodării, şi ale căror surplusuri, dacă există, nu pot fi însuşite de către agenţii economici care le crează, controlează şi finanţează”. Această definiţie este, de asemenea, în 1 CIRIEC – Centre International de recherches et d’information sur l’ économie publique, sociale et cooperative, Luis Monzon Campos & Rafael Chaves Avila „The social economy in the European Union”, 2012, p. 21. 3 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 65 concordanţă cu principiile economiei sociale din CEP-CMAF’s Charter of Principles of the Social Economy2 din 2002 (primează obiectivul individual şi social asupra capitalului, voluntariat şi asociere deschisă, control democratic al membrilor, combinarea intereselor membrilor/utilizatorilor şi/sau interesul general, principiul solidarităţii şi responsabilităţii, management democratic şi autonomie faţă de autorităţile publice, cea mai mare parte a surplusurilor este utilizată în scopul obiectivelor de dezvoltare durabilă, serviciilor în interesul membrilor sau în interesul general). EXCLUZIUNEA FINANCIARĂ – DELIMITĂRI CONCEPTUALE, CAUZE ŞI CONSECINŢE, DIMENSIUNE ÎN ROMÂNIA Excluziunea financiară se referă la un proces prin care oamenii se confruntă cu dificultăţi în accesarea şi/sau utilizarea serviciilor şi produselor financiare pe piaţa clasică, care să fie adecvate nevoilor lor şi care să le permită să ducă o viaţă socială normală în societatea din care fac parte. Excluziunea financiară nu este un concept absolut, uneori se utilizează pentru a desemna fenomenul şi termenii „persoane nebancabile” sau „parţial bancabile”. Aspectele-cheie ale excluziunii financiare sunt: lipsa unui cont bancar, lipsa economiilor, lipsa activelor, lipsa accesului la educaţie financiară, lipsa asigurărilor, lipsa creditului accesibil. Excluziunea financiară este fenomenul care îi afectează pe cei care dețin foarte puțini bani în toate formele menționate. Excluziunea financiară este un fenomen cu multiple fațete, persoanele afectate împărtășind o serie de probleme: venituri reduse, economii inexistente sau foarte mici, lipsa activelor personale, lipsa unui loc de muncă, probleme de sănătate – inclusiv psihice, sentimenul de excludere, rezidența într-o zonă geografică defavorizată, acces redus la informație, aspecte personale sau sociale, cum ar fi norme culturale, genul – femeile sunt în general mai afectate decât bărbații, vârsta – vârstnicii sunt în general mai afectați decât persoanele tinere. Excluziunea financiară are o cauzalitate multiplă, putându-se delimita: excluziunea de acces (acces restricţionat datorită procesului de evaluare a riscului), excluziune de condiţie (când condiţiile ataşate produselor financiare le fac nepotrivite pentru nevoile unor oameni), excluziune de preţ (când unii oameni nu pot accesa anumite produse financiare care au preţuri pe care nu şi le pot permite), excluziune de marketing (când unii oameni sunt în mod efectiv excluşi în campaniile de marketing şi de vânzări), auto-excluziune (atunci când unii oameni consideră că nu are nici un sens să aplice pentru un produs financiar, deoarece consideră că vor fi refuzaţi) – Kempson și Wiley, 1999. Alți autori (Corr, 2006) justifică excluziunea financiară în plus faţă de cauzele enumerate mai sus şi prin: izolarea geografică – zone geografice care nu sunt deservite de instituțiile financiare clasice – costurile cu transportul/lipsa transportului public complică și mai mult 2 European Standing Conference of Cooperatives, Mutual Societies, Associations and Foundations (CEP–CMAF) – Charter of Principles of the Social Economy; în anul 2008 CEP–CMAF şi-a schimbat numele în Social Economy Europe. 66 CRISTINA BARNA, ANCUŢA VAMEŞU, IRINA OPINCARU 4 această problemă; excluziunea electronică, excluziunea din cauza lipsei unei educații financiare adecvate. Raportul Băncii Mondiale din 2014 asupra incluziunii financiare face distincţie între utilizare şi acces la serviciile financiare, delimitând excluziunea voluntară şi excluziunea involuntară – care include grupul notabil al persoanelor nebancabile din perspectiva instituţiilor financiare comerciale. Conform The Financial Inclusion Centre din Marea Britanie, cauzele excluziunii financiare se divid în cauze de excludere financiară și cauze de sub-furnizare a serviciilor financiare. Consumatorii nu sunt omogeni și cauzele excluziunii sunt complexe și variate. Din această perspectivă avem două grupuri-țintă principale, enumerate mai jos. Excluşii financiar : se caracterizează prin venituri disponibile scăzute și, în condițiile economice reale, accesul acestora la serviciile financiare cu amănuntul nu sunt viabile comercial pentru furnizorii financiari. Alternativ, consumatorii se pot confrunta cu excluderea efectivă din cauza unui handicap. În acest caz, pot exista limite la ceea ce piața poate oferi și pot fi necesare soluții inovatoare și modele alternative de afaceri pentru a schimba condițiile, funcţionarea instituţiilor, sau pentru a elimina barierele pentru acces și de a dezvolta, produse și servicii accesibile. Subfurnizații : aceștia sunt consumatori care și-ar putea permite să-și satisfacă nevoile financiare de bază, dar nu o fac din cauza cererii și ofertei și a barierelor de acces. Indicatorii prin care se poate măsura excluziunea financiară sunt: gradul de îndatorare, numărul/ ponderea persoanelor deconectate de la utilităţi, numărul/ ponderea persoanelor care apelează la împrumuturi din surse alternative, numărul/ ponderea familiilor care nu deţin nici un cont bancar (sau îl utilizează foarte puţin), numărul/ ponderea persoanelor aflate în imposibilitatea de a economisi chiar şi sume foarte mici, numărul/ ponderea persoanelor care nu contractează asigurări. În general, sunt excluşi financiar şomerii pe termen lung, pensionarii, persoanele lipsite de câştiguri din motive de boală sau dizabilitate, femeile monoparentale, anumite minorităţi etnice, persoanele care depind de beneficii sociale. Impactul excluziunii financiare poate consta în: costuri mai mari pentru tranzacţii financiare ocazionale şi credit; lipsa accesului la anumite produse şi servicii care necesită existenţa unui cont bancar; lipsa securităţii în păstrarea banilor; bariere la angajare – un cont bancar fiind o cerinţă de bază la mulţi angajatori pentru virarea salariului; accentuarea excluziunii – deoarece inexistenţa unei istorii bancare şi de credit poate dezavantaja accesarea anumitor servicii financiare la fel de mult ca şi o istorie bancară proastă, precum şi sărăcie şi supraîndatorare. Locuitorii din zonele cu dificultăți economice au risc mai ridicat de a suferi de excluziune financiară, de exemplu locuitorii din mediul rural. Aceasta reflectă deficitul în furnizarea de servicii financiare în cadrul comunităţilor respective. Excluziunea financiară face parte dintr-o excluziune mult mai amplă, de tip social, cu care se confruntă anumite grupuri care nu au acces la servicii esenţiale de calitate, cum ar fi locuri de muncă, locuinţe, educaţie sau îngrijire sanitară. 5 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 67 Consecințele excluziunii financiare asupra individului și a societății nu trebuie subestimate. Cei care nu pot avea acces la finanțare pentru dezvoltarea unei afaceri sau pentru consum personal au dificultăți mai mari în integrarea socială și economică. Excluderea financiară duce la o capacitate mai redusă de a face față șocurilor financiare și cheltuielilor neprevăzute. Persoanele excluse de la serviciile de economisire sunt mai vulnerabile la furt, fiind obligate să păstreze în numerar economiile lor la domiciliu. Mai mult decât atât, persoanele excluse de la serviciile financiare de masă sunt susceptibile să apeleze la instituțiile care oferă aceste servicii la un preţ mult mai mare. Acest lucru este valabil și pentru accesul la credite, persoanele cărora le este refuzat creditul de la instituțiile financiare de masă sunt obligate să apeleze la intermediari privați sau cămătari informali, care percep mai mult și oferă condiții mai puțin favorabile, agravând și mai mult vulnerabilitatea și excluderea lor, și supunându-le riscului de a deveni supraîndatorate. Excluziunea financiară conduce la un proces mai larg, de excluziune socială. Conform definiţiei agreate la nivel european, excluziunea socială este un proces prin care anumite persoane sunt împinse la marginea societăţii şi împiedicate să participe pe deplin în societate din cauza sărăciei sau lipsei competenţelor de bază şi oportunităţilor de învăţare, sau ca rezultat al discriminării. Acest proces îi distanţează de un loc de muncă, de oportunităţi de obţinere a venitului, de educaţie şi training, de reţelele şi activităţile sociale şi comunitare. Persoanele excluse social nu au acces la organismele decizionale, și, astfel, de multe ori se simt neputincioși și în imposibilitatea de a prelua controlul asupra deciziilor care afectează viața lor de zi cu zi. Excluziunea financiară este în acelaşi timp atât o cauză, cât şi o consecință a sărăciei și excluziunii sociale. Sărăcia este un fenomen complex care, de multe ori, se manifestă ca un cerc vicios în care cineva odată intrat este foarte greu să mai iasă – multe familii regăsindu-se într-o „capcană” a sărăciei. Sărăcia se manifestă atât la nivel individual, cât și la nivelul unor comunități. Lipsa unui loc de muncă duce la limitarea consumului și la lipsa sau diminuarea economiilor, ceea ce determină incapacitatea de a investi în dezvoltarea personală – educație şi formare profesională, dezvoltarea unei afaceri existente sau în demararea unei noi afaceri. Aceste probleme au impact și la nivel macroeconomic: reducerea consumului duce la limitarea creșterii economice, erodarea piețelor locale și la fenomenul de dezinvestire (retragerea capitalului), ceea ce generează oportunități și mai reduse în respectivele comunități. Problemele de sănătate și incapacitatea de a apela la prevenție, alimentație/ hrană corespunzătoare și de a avea condiții de trai sănătoase sunt alte motive pentru care cei sărăci rămân în urmă faţă de restul societăţii. În Strategia naţională privind incluziunea socială şi reducerea sărăciei (2015–2020) se arată că o treime din populaţie este afectată de deprivare materială severă, în sensul că nu-şi poate permite să achiziţioneze articole considerate dezirabile sau chiar necesare pentru a duce un trai decent. Încă mai există în România copii care nu au mers niciodată la şcoală, iar procentul tinerilor fără o educaţie adecvată este ridicat. Multe persoane sunt în continuare inactive sau neangajate formal, cu şanse mici de a căpăta acces corespunzător la piaţa muncii. 68 CRISTINA BARNA, ANCUŢA VAMEŞU, IRINA OPINCARU 6 Există inegalităţi în ceea ce priveşte acoperirea cu servicii medicale de bază. Există un număr semnificativ de comunităţi dezavantajate în care aceste probleme se cumulează, făcând aproape imposibilă întreruperea ciclului excluderii, fără ca membrii săi să fie sprijiniţi şi integraţi prin intervenţii din exterior. Conform datelor extrase din Global Findex Database 2014 (Banca Mondială), excluziunea financiară în România în anul 2014 a înregistrat un nivel ridicat: • România este ţara membră UE cu cel mai mic acces la servicii financiare din UE – aproape 40% din cetățenii români nu au acces la servicii financiare. Numai 60,8% din populația de 15 ani și peste din România deținea, în anul 2014, un cont la o instituție financiară, față de media la nivelul zonei Euro de 94,8%. România este țara cu cel mai mic acces la conturi bancare atât din țările membre UE, cât și din țările vecine nouă. Accesul în România a crescut însă în ultimii trei ani de la 44,6% la 60,8%, înregistrând o creștere de 38%, cea mai mare rată de creştere comparativ cu țările din zonă. Tabelul nr. 1 Ponderea persoanelor care deţin cont la o instituţie financiară, în anii 2014 şi 2011 Cont la o instituţie financiară (% din populația 15 ani și peste) 2011 2014 Euro area 90,6 94,8 Ungaria 72,7 72,3 Serbia 62,2 83,1 Bulgaria 52,8 63,0 România 44,6 60,8 Sursa: Global Findex Database 2014 – Measuring finacial inclusion around the world, Word Bank; prelucrare date autori. • Accesul la servicii financiare este mai redus în rândul populației cu nivel scăzut de educație și a celei din mediul rural. Accesul este și mai scăzut în rândul populației cu nivel de educație redus (studii primare sau mai puțin), de numai 34,4% și în rândul populațiie rurale, de numai 56,4%. Se remarcă însă creșterea galopantă cu 50% în numai trei ani a accesului la instituții financiare în mediul rural. • România este țara cu cea mai mare pondere a persoanelor care apelează la împrumuturi. 45,7% dintre români au împrumutat bani în anul 2014, mult peste media zonei Euro de 35,4%, această pondere fiind la fel de mare în zonele rurale și în rândul populației cu acces scăzut la educație. • Romania este țara cu cea mai mare pondere a cetățenilor care trebuie să se împrumute pentru a face față cheltuielilor de educație sau sănătate. În România, 5,4% din populație a fost nevoită să se împrumute pentru a face față cheltuielilor de educație și 13,3% cheltuelilor legate de sănătate. În același timp, numai 2% din populație împrumută pentru a începe, a opera sau a dezvolta o fermă sau o afacere. 7 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 69 Tabelul nr. 2 Ponderea persoanelor peste 15 ani care apelează la împrumuturi pentru educaţie, sănătate sau pentru a dezvolta o fermă/ afacere în anul 2014 Împrumut pentru: % populație 15 ani și peste în 2014: Educație sau Sănătate sau alte A începe, a opera sau a taxe școlare motive medicale dezvolta o fermă sau o afacere Euro area 4,0 3,7 2,8 România 5,4 13,3 2,0 Bulgaria 2,1 5,0 1,6 Serbia 2,6 4,1 2,3 Ungaria 2,0 3,7 1,1 Sursa: Global Findex Database 2014 – Measuring finacial inclusion around the world, Word Bank; prelucrare date autori. • Românii împrumută din ce în ce mai mult din surse informale; România este țara în care cei mai mulți cetățeni apelează la împrumuturi din surse informale – cămătari sau case de amanet. Se observă, de asemenea, o creștere semnificativă, de peste nouă ori a frecvenței împrumuturilor din astfel de surse în perioada 2011–2014. Tabelul nr. 3 Ponderea persoanelor care contractează împrumuturi de la o instituţie financiară şi de la casă de amanet/ sursă informală în anii 2014 şi 2011 Împrumuturi de la: % din total populaţie O instituție financiară Casă de amanet sau sursă informală – inclusiv cămătari în: 2011 2014 2011 2014 Euro area 11,8 15,8 0,9 0,4 România 8,4 11,8 0,2 1,6 Bulgaria 7,8 13,3 1,4 1,6 Serbia 12,3 8,9 1,6 0,0 Ungaria 9,4 8,7 1,1 0,7 Sursa: Global Findex Database 2014 – Measuring finacial inclusion around the world, Word Bank; prelucrare date autori. • Supraîndatorarea gospodăriilor din România este în creștere galopantă. Conform Eurostat, România se situa în anul 2013 pe locul cinci în Uniunea Europeană, cu un procent de 30,5% al gospodăriilor care înregistrau datorii la plata facturilor curente – chirie/ipotecă, întreținere – utilități, aproape una din trei gospodării având astfel de dificultăți, situații asemănătoare înregistrându-se în Grecia, Bulgaria, Croația și Cipru, țări puternic afectate de criza financiară din ultimii ani. Mai mult, ponderea gopodăriilor cu datorii a crescut de trei ori în perioada 2007–2013. Majoritatea datoriilor în România sunt la utilități (28,8%). 70 CRISTINA BARNA, ANCUŢA VAMEŞU, IRINA OPINCARU 8 INCLUZIUNEA FINANCIARĂ: CONCEPT, INDICELE COMPOZIT DE INCLUZIUNE FINANCIARĂ Incluziunea financiară sau finanţarea incluzivă reprezintă furnizarea de servicii financiare la costuri accesibile pentru segmentele de populaţie defavorizate şi cu venituri mici din societate, care ar suferi de excluziune financiară în cazul în care serviciile nu le-ar fi disponibile sau accesibile. Unii autori chiar consideră că aceste servicii ar trebui să fie servicii publice, disponibile tuturor. Determinarea unor politici de incluziune financiară adecvate porneşte de la considerarea tuturor factorilor care influenţează accesul la, precum şi utilizarea serviciilor financiare. În acest sens, în Policy Paper: Measuring Financial Inclusion in the EU: The New „Financial Inclusion Score” (European Commission, Microfinance Centre), se consideră că provocarea-cheie este definirea şi măsurarea incluziunii financiare într-un mod în care poate fi operaţionalizat şi susţinut prin programe şi politici. Totuşi, conceptul de incluziune financiară nu se pretează la o măsurare precisă; el acoperă multe aspecte legate de ofertă, cerere şi politică publică. Nota de politică publică amintită mai sus oferă o abordare de măsurare a incluziunii financiare la nivel macro care leagă cele două componente ale pieţei – oferta şi cererea, şi oferă un indice compozit de incluziune finaciară comparabil la nivel european. Microfinance Center tratează incluziunea financiară drept capacitatea sistemului financiar de a oferi produse şi servicii adecvate tuturor persoanelor fizice care doresc să le utilizeze. Un sistem financiar incluziv funcţionează ca un sistem deschis, în sensul că permite oricui să îl utilizeze (dacă şi când are nevoie) în termeni şi condiţii egale. Incluziunea financiară descrie abilitatea unui sistem financiar (incluzând instituţiile sale, produse şi servicii, procese şi politici) de a realiza acest lucru în termeni şi condiţii convenabile, echitabile şi transparente. Incluziunea financiară a unui sistem poate fi reprezentată ca un set de: – Rezultate (outputs ): utilizarea actuală a serviciilor financiare de bază, incluzând conturile curente, creditul de consum, conturile de economii şi asigurările. – Intrări (inputs): 1. factori ce ţin de ofertă: infrastructura livrării serviciilor financiare; 2. factori ce ţin de cerere: calitatea produselor şi serviciilor, sau cât de bine satisfac ele aşteptările consumatorilor; 3. politicile proincluziune: acţiuni şi reglementări guvernamentale care au drept scop avansarea incluziunii financiare într-o ţară. Indicele de incluziune financiară propus de Comisia Europeană – Microfinance Center descrie incluziunea financiară ca fiind abilitatea unui sistem financiar de a oferi servicii în conexiune cu intrările disponibile, fiind mai degrabă un indice de măsurare a performanţei decât un indice de măsurare a rezultatelor. Indicii calculaţi reprezintă o modalitate de măsurare relativă, de ordonare a sistemelor financiare a 9 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 71 ţărilor în comparaţie cu „cel mai bun”, aşa cum a fost identificat prin metoda de optimizare utilizată – DEA3. Un scor al indicelui de incluziune financiară în valoare de „1” înseamnă că sistemul transformă factorii de acces în utilizare în cel mai eficient mod posibil, şi că reprezintă un standard de eficienţă sau de referinţă pentru alte ţări. Un scor al indicelui de incluziune financiară mai mic decât 1 înseamnă că un anume sistem financiar este mai puţin incluziv (în termeni relativi) în comparaţie cu cel mai bun din clasă. Totuşi, în ambele cazuri (IIF = 1, IIF‹ 1), este încă posibil ca unele persoane să fie excluse de la utilizarea serviciilor financiare, şi să fie necesar să fie dezvoltate măsuri suplimentare pentru a reliefa natura specifică şi scala excluziunii. IIF este o metodă generală utilă pentru măsurarea şi compararea incluziunii financiare în rândul statelor membre UE. Tabelul nr. 4 Indicele de incluziune financiară şi performanţa ţărilor membre UE Categorie Ţară Ordine Indicele de Incluziune Financiară Suedia 1 1,000 Danemarca 2 1,000 Finlanda 3 1,000 Irlanda 4 1,000 Franţa 5 1,000 Leaderi Cipru 6 1,000 Slovenia 7 1,000 Germania 8 1,000 Latvia 9 1,000 Spania 10 1,000 Olanda 11 1,000 Malta 12 0,999 Austria 13 0,996 Belgium 14 0,987 Ţări cu performanţă Estonia 15 0,964 ridicată UK 16 0,962 Slovakia 17 0,930 Czech Rep. 18 0,921 Luxemburg 19 0,904 Portugal 20 0,876 Ungaria 21 0,841 Aspiranţi Grecia 22 0,840 Italia 23 0,800 Lituania 24 0,753 Polonia 25 0,747 Întârziaţi Bulgaria 26 0,567 România 27 0,554 Sursa: Policy Paper: Measuring Financial Inclusion in the EU: The New “Financial Inclusion Score” (European Commission, Microfinance Centre), p. 3. 3 DEA – Data Envelopment Analysis – metodă de programare liniară utilizată în optimizarea cercetării care acordă ponderi în mod endogen componentelor indicelui, fără o specificare prealabilă a valorilor acestor ponderi. 72 CRISTINA BARNA, ANCUŢA VAMEŞU, IRINA OPINCARU 10 După cum se poate observa cu uşurinţă din tabelul de mai sus, România se poziţionează pe ultimul loc în ierarhia ţărilor membre UE din punct de vedere al incluziunii financiare. Menţionăm însă că analiza pe componente a indicelui de incluziune indică pentru România că, deşi factorii de acces sunt aplicaţi destul de eficient, totuşi rezultatul general este ineficient: ierarhizare România conform IIF – loc 27, ierarhizare România conform factorilor ce ţin de ofertă – loc 6, ierarhizare România conform factorilor ce ţin de politică publică – loc 4, ierarhizare România conform cerere – loc 10. CARACTERISTICILE UNUI SISTEM FINANCIAR INCLUZIV; LOCUL ŞI ROLUL ORGANIZAŢIILOR DE ECONOMIE SOCIALĂ ÎN SISTEM Aspectele-cheie care caracterizează un sistem financiar incluziv sunt: • accesul tuturor gospodăriilor nebancabile, inclusiv al femeilor, minorităților și întreprinderilor de toate mărimile la toate serviciile financiare – și anume, servicii de economisire, credit pe termen scurt și lung, ipoteci, asigurări, pensii, plăți, transferuri de bani locale și internaționale, leasing etc., la costuri rezonabile; • sănătatea instituțiilor financiare prin monitorizarea performanței acestora de către factorii interesați și reglementări prudențiale corespunzătoare; • existenţa unei diversităţi de furnizori de servicii financiare pentru a asigura cea mai cost-eficientă alternativă pentru consumatori: furnizori privați comerciali, nonprofit și publici. Accesul la credit nu trebuie confundat cu creditul foarte accesibil care poate contribui la supraîndatorare. În condițiile unor reglementări stricte cu caracter prudențial a practicilor de acordare a finanțării au apărut furnizori de credit rapid („cu buletinul”) sau furnizori de credit de tip prădător care acordă împrumuturi pe termen scurt sau foarte scurt („pay day” – „până la salariu”) cu dobânzi foarte mari. Există discuții asupra rolului nefast al acestora, susținătorii atrăgând atenția că în lipsa unor astfel de servicii grupurile în nevoie ar apela la credite informale și la cămătari, situația lor agravându-se. Serviciile financiare de bază necesare oricărei gospodării sunt: cont curent pentru încasări şi plăţi, produse de economisire adecvate unor sume mici, facilități de transfer de bani, produse de asigurare – viață și non-viață, mici împrumuturi și descoperit de cont pentru scopuri personale de producție sau de alt tip (acestea din urmă se pot asimila conceptului de microcredit). Conform raportului „ Financial services provision and prevention of financial exclusion”, elaborat pentru Comisia Europeană, Directoratul General pentru Angajare, Afaceri Sociale şi Oportunităţi Egale în 2008, pentru a se adresa atât problemelor de acces, cât şi celor de utilizare, furnizorii de servicii financiare au adoptat o gamă largă de strategii . • Furnizorii comerciali orientaţi spre profit: Au dezvoltat conturi bancare de tranzacţionare simple, cu costuri reduse, pentru a satisface nevoile persoanelor cu venituri mici şi instabile şi au implementat 11 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 73 parteneriate cu instituţii guvernamentale sau cu organizații din sectorul social pentru a facilita accesul anumitor grupuri defavorizate la servicii financiare. De exemplu, în Belgia, Fortis a creat Banca Poştală în 1995 care a oferit cont curent de bază mult înaintea băncilor comerciale. În Scoţia, Bank of Scotland lucrează cu grupuri locale şi asociaţii de locatari/ proprietari pentru a le furniza conturi de tranzacţionare de bază, promovarea educaţiei financiare pentru a încuraja utilizarea serviciilor financiare şi creşterea capacităţilor – abilităţilor şi cunoştinţelor financiare. • Furnizorii din economia socială (cooperativele și uniunile de credit – case de ajutor reciproc): Instituţiile financiare comunitare sunt, de multe ori, singurii furnizori pentru cei excluși financiar. Uneori aceştia lucrează la rândul lor în parteneriat, cum este în Marea Britanie, unde Coop Bank a ajutat uniunile de credit să îşi extindă serviciile şi în zona de tranzacţionare, astfel uniunile de credit putând să ofere, la rândul lor, conturi de bază începând cu 2007. Furnizorii din economia socială au şi unele din cele mai eficiente servicii de consiliere financiară, inclusiv în caz de supra-îndatorare. De exemplu cooperativa de credit franceză Crédit Agricole a înfiinţat Puncte de trecere – ‘Points Passerelle’ – pentru a ajuta persoanele cu dificultăţi financiare, în spaţii distincte de cele ale băncii, acestea oferă atât consiliere cât şi, dacă este nevoie, mediere şi negociere cu creditorii, şi, în unele cazuri, credit solidar pentru restructurarea datoriilor. Furnizorii de economie socială sunt recunoscuţi la nivel european ca fiind în rândul organizaţiilor care oferă sprijin în caz de supraîndatorare. Cei supraîndatoraţi au în general datorii la chirie sau rate pentru credite de casă, întreţinerea locuinţei – utilităţi, alte credite. Un studiu la nivelul Uniunii Europene elaborat în anul 2012 de către European Foundation for the Improvement of Living and Working Conditions, a considerat că principalele entităţi care oferă consiliere în caz de supraîndatorare sunt ONG, asociaţiile de protecţia consumatorilor, autorităţile publice locale care au şi responsabilităţi legale în acest sens în multe state europene. Tipurile de servicii oferite includ: informarea, planificarea şi echilibrarea bugetelor, asistenţă cu procedurile legale, negocierea cu creditorii, managementul conturilor personale. Lipsa de acces la finanţare a unor categorii sociale importante este un eșec al pieței financiare datorat asimetriei informaţionale. Un eşec al pieţei similar, ca importanţă şi consecinţe, eşecurilor de tipul „bunuri colective” sau „externalităţi”, mult mai uşor de recunoscut şi de înţeles. Excluziunea financiară nu este singura consecinţă, ci ea conduce la fenomenul mai greu de rezolvat, cel de excluziune socială. Numeroase categorii de persoane nu au acces la credit pentru bunuri de consum și numeroase categorii de întreprinzători nu au acces la credit pentru ideilor lor antreprenoriale care ar putea crea locuri de muncă, oportunități de autoocupare şi, în final, dezvoltare locală durabilă. În acest context, formele de ajutor reciproc financiar de tip mutualist și cooperativele de credit apar și se dezvoltă ca răspuns la realităţile pieţei, la nevoi 74 CRISTINA BARNA, ANCUŢA VAMEŞU, IRINA OPINCARU 12 sociale și economice nesatisfăcute și chiar ca răspuns la unele antagonisme sociale. Multe din instituțiile financiare ale economiei sociale – cooperative de credit, asociații de ajutor reciproc și împrumut, și asociații mutuale au apărut în Europa secolului XIX aflată în proces de industrializare, dar și de pauperizare a populației rurale, mai ales. Cooperativele de credit europene au apărut pornind de la ideile lui Hermann Schulze și Raiffeisen care au fost martorii foametei din anul 1848, perioadă în care și-au văzut concetățenii căzând victimă cămătăriei (situaţia de selecţie adversă). Independent unul de celălat au început să promoveze ideea unor instituții de credit care să funcționeze pe alte principii. Schulze a vrut să îi ajute pe micii meșteșugari și întreprinzători urbani, în timp ce Raiffeisen vroia să îi ajute pe săracii din mediul rural. Rațiunea amândurora era aceeași ca cea a inițativelor de microfinanțare de astăzi – și anume, să ofere oamenilor resursele și instrumentele necesare pentru a se ajuta singuri. Din Germania, sistemul financiar cooperatist s-a extins spre nordul Europei. În Marea Britanie începuturile au fost diferite, organizațiile de întrajutorare financiară fiind legate de comunitățile religioase în societățile de construcții. Cooperația este totodată și o mișcare socială care a apărut și s-a dezvoltat și pe fondul unor antagonisme între diverse grupuri sociale. Mișcările muncitorești care au generat numeroase cooperative la începutul secolului XX erau și promotoarele unei culturi “anti” capitalism. Uniunile de credit – casele de ajutor reciproc – denumire sub care sunt cunoscute în România au apărut mai întâi pe continentul nord-american în comunitățile francofone din Canada care aveau nevoie de propriile instrumente de finanțare aflându-se în mijlocul unor foarte puternice comunități anglofone („Anglos”) și așa a luat ființă una din cele mai mari organizații financiare din Canada – Caisses Desjardins. Apoi acestea s-au extins în Statele Unite până în comunitățile din Caraibe, emigranți din aceste comunități aducând cu ei uniunile de credit atunci când s-au stabilit în Marea Britanie și Irlanda începând din anii ’60. Înflorirea acestor organizații nu este întâmplătoare – structura lor de proprietate și guvernanță le permite să surmonteze importante imperfecțiuni ale pieței în sectorul financiar. Astfel, în perioadele când s-au dezvoltat cooperativele de credit, băncile se concentrau pe nevoile de finanțare ale industriilor aflate în dezvoltare rapidă, ale indivizilor prosperi, ale guvernelor și, de multe ori, riscau prea mult cu banii acestora. Chiar dacă și-ar fi dorit să deservească categorii de clienți mai săraci ar fi avut dificultăți cu asimetria informaţională și cu costurile prea mari ale unor contracte de valoare prea mică (situaţia hazardului moral), probleme care marchează în continuare piața creditului rural, după cum au constatat și economiştii Karla Hoff și Joseph Stiglitz. UNIUNILE DE CREDIT (CASELE DE AJUTOR RECIPROC) Uniunile de credit sunt organizații mutuale specializate pe acordarea de credite de consum. Din punct de vedere al fondurilor mobilizate şi al tranzacţiilor derulate, 13 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 75 uniunile de credit sunt cele mai mici dintre instituţiile depozitare, având, totuşi, un grad rapid de dezvoltare în ultima perioadă. Participanţii la aceste instituţii sunt de regulă membrii aceleaşi organizaţii, iar din acest punct de vedere operaţiunile financiare derulate prin uniunile de credit sunt considerate ca având un risc redus. Gradul de diversificare al serviciilor şi instrumentelor financiare oferite este relativ redus. În România, uniunile de credit se regăsesc sub forma caselor de ajutor reciproc. Casele de ajutor reciproc (CAR), din punct de vedere legislativ, sunt înfiinţate ca asociaţii fără scop patrimonial şi se împart în două mari categorii: case de ajutor reciproc ale salariaţilor (CARS, înfiinţate conform legii nr. 122/1996) şi case de ajutor reciproc ale pensionarilor (CARP, înfiinţate conform legii nr. 540/2002). CAR pot fi considerate că fac parte din categoria societăţilor mutuale de economisire sau a uniunilor de credit, având rolul principal de a strânge fonduri de la membri în „fondul social” şi de a oferi împrumuturi cu dobândă avantajoasă membrilor (uneori şi ajutorare în situaţii deosebite – susţinerea cheltuielilor de înmormântare etc), contribuind astfel la obiectivul european de prevenire a excluziunii sociale. CAR sunt încadrate de legislaţia naţională în categoria instituţiilor financiare nebancare (IFN) şi sunt înregistrate în Registrul de evidenţă al instituţiilor financiare nebancare al Băncii Naţionale a României, alături de casele de amanet şi de alte entităţi fără scop patrimonial cu activităţi în acest domeniu. Ele nu sunt instituţii de credit (instituţii financiare monetare), în sensul în care nu pot atrage depozite sau alte fonduri rambursabile de la public şi oferi credite în cont propriu şi/sau emite monedă electronică. Istoria creditului mutual datează în România încă din secolul al XVIII-lea când în Transilvania s-au constituit astfel de asociaţii, urmând modelul breslelor care aveau şi un caracter de întrajutorare. Conform raportului de cercetare elaborat de Kivu M., în anul 1722 a apărut la Reşiţa aşa numita „ladă frăţească” ( Bruderlade), asociaţie ce a luat fiinţă după modelul asociaţiilor miniere din Europa Centrală ce funcţionau încă din sec. XV–XVI; în anul 1789 la Baia-Mare exista Casa principală frǎţească, care ulterior s-a extins şi la metalurgiştii din localitate; în anul 1835 a luat fiinţă la Brasov, Casa de Păstrare „Kronstadter Allgemeine Sparkassa”, constituită din depunerile membrilor. În a doua jumătate a secolului al XIX-lea apar primele uniuni de credit rezultate din iniţiativele unor categorii sociale, cum ar fi mici meşteşugari, comercianţi, cadre didactice, muncitori ş.a. care îşi puneau o parte din economii în comun, ca bază pentru obţinerea creditelor (de exemplu: 1846, în Braşov – Asociaţia de Ajutor Reciproc Românească a Lucrătorilor Tipografi ; 1855, în Brăila – Societatea de economie, credit şi ajutor „Înfrăţirea”; în 1858, în Bucureşti – „ Casa de ajutor şi prevedere a lucrătorilor tipografi ”; în 1863, în Bucureşti, „ Casa de Ajutor Reciproc a Tipografilor din România”, avându-l ca preşedinte pe C. A. Rosetti; în 1868, în comuna Chirnogi, judeţul Ilfov – „ Societatea de înlesnire interioară a comunei Chirnogi ”, considerată prima asociaţie de credit modernă care funcţiona legal în România – cu personalitate juridică; în 1870, în Bucureşti – „ Economia – Asociaţiune de credit popular ”, casă de economii şi credite fondată de Petre S. Aurelian etc.) (Kivu, 2011, citat din Lambru, 2013: 37–38; UNCARS, 2015). 76 CRISTINA BARNA, ANCUŢA VAMEŞU, IRINA OPINCARU 14 Casele de ajutor reciproc au fost mereu prin tradiţie sprijin pentru persoanele cu venituri scăzute în România, menţinându-şi credibilitatea atât în perioada comunistă, cât şi după anul 1990, făcând faţă transformărilor economice şi schimbărilor globale, supravieţuind şi dezvoltându-se până în prezent, când se înscriu pe direcţia instituţiilor de microfinanţare promovate la nivel european. Menţionăm în acest sens faptul că, recent, în cadrul primelor etape ale iniţiativei comune europene JASMINE, din România au fost selectate șase CAR pentru a beneficia de furnizarea de asistenţă tehnică, evaluare şi formare ca furnizori de microcredite. Conform datelor Atlasului Economiei Sociale – ediţia 2014, în anul 2012, în Registrul de evidenţă Instituţii Financiare Nebancare, Secţiunea B – Case de Ajutor Reciproc al Băncii Naţionale a României au fost înregistrate un număr total de 2 845 CAR. Efectiv, au fost însă active (cu bilanţ contabil raportat la INS) un număr de 2 767 CAR, din care 2 569 CARS (92,84% din total CAR) şi 198 CARP (7,16% din total CAR), rata de activitate pentru total CAR fiind de 97,3%. La sfârşitul anului 2012, în România funcţionau un număr de 198 CARP. În prezent, Federaţia Naţională Omenia a Caselor de Ajutor Reciproc a Pensionarilor din România, cea mai puternică organizaţie de pensionari din ţară, are 142 CARP-uri afiliate, cu peste 1 400 000 membri răspânditi atât în mediul urban (53%), cât si în mediul rural (47%). În Atlasul Economiei Sociale – ediţia 2014, se arată că în anul 2012, regiunile care au concentrat cele mai multe CARP au fost în principal regiunile slab dezvoltate ale României, unde există o pondere importantă de persoane excluse financiar: regiunea Nord-Est (18% din total CARP), Sud-Muntenia (16% din total CARP) şi Sud-Vest (15% din total CARP). Spre deosebire de CARS, CARP pot realiza şi venituri din activităţi economice (de exemplu, unele CARP oferă la preţuri modice excursii, pelerinaje, cabinete medicale, prestări servicii reparaţii, coafor, frizerie, croitorie, magazine sociale etc), ceea ce le-a oferit posibilitate de a presta şi servicii sociale pe lângă serviciile financiare avantajoase pentru membri. Aşadar, prin aceste organizaţii care şi-au dovedit viabilitatea şi rolul social dincolo de schimbări de sisteme economice, România are un potenţial major de realizare a incluziunii financiare prin consolidarea rolului lor în cadrul actualului sistem financiar din România. Puncte de reflecţie în contextul mai amplu al incluziunii financiare pot fi şi: necesitatea unei strategii de educaţie şi capabilitate financiară a populaţiei, încheierea de parteneriate între instituţii financiare şi ONG cu rol în politici de proincluziune, consolidarea rolului şi altor actori ai economiei sociale (cooperativele de credit) pe piaţa financiară, stimularea microfinanţării, crearea unor noi instrumente de finanţare a întreprinderilor sociale. BIBLIOGRAFIE Barna C., Vameşu A. (coord.), Opincaru, I., Jones, P. A., Minoiu, S., Incluziune financiară prin economia socială, București, Editura Wolters Kluwer, 2015. Barna C., Atlasul Economiei Sociale, Institutul de Economie Socială, Fundaţia pentru Dezvoltarea Societăţii Civile, 2014. 15 PROIECTUL „ICAR – INCLUZIUNE PRIN MICROCREDIT ŞI AJUTOR RECIPROC” 77 Campos, L. M., Chaves Avila, R., The social economy in the European Union, CIRIEC – Centre International de recherches et d’information sur l’économie publique, sociale et cooperative, 2012. Corr, C., Financial Exclusion in Ireland: An exploratory study and policy review, Dublin, Combat Poverty Agency, 2006. Dubois, H., Household debt advisory services in the European Union, Eurofound (European Foundation for the Improvement of Living and Working Conditions), Authors of country reports: Hungary: Anikó Bernát (TÁRKI Social Research Institute) and Lea Köszeghy (Habitat for Humanity), Ireland: Hans Dubois, Portugal: Catarina Frade, Fernanda Jesus and Cláudia Lopes (Centre for Social Studies, University of Coimbra), Sweden: Richard Ahlström (Mid Sweden University) , 2012. European Commission, Directorate-General for Employment, Social Affairs and Equal Opportunities, Financial services provision and prevention of financial exclusion, Contractor: Réseau Financement Alternatif, Experts: Luisa Anderloni, Bernard Bayot, Piotr Błędowski, Małgorzata Iwanicz- Drozdowska and Elaine Kempson. Research partners: Elizabeth Aro, Rym Ayadi, Michael S .Barr, Andrea Braun, Annika Cayrol, Bozena Chancova, Iskra Christova-Balkansa, Caroline Corr, Elmar Deckert, Riccardo Delisa, Lise Disneur, George Gloukoviezoff, Volker Haug, Nina Hauth, Olivier Jérusalmy, Dalia Kaupelyté, Claudia Kurzbuch, Christian Poppe, Françoise Radermacher, Julia Rodkiewicz, Werner Sanio and Daniela Vandone, 2008. Financial Services Authority, In or out? Financial exclusion: a literature and research review, 2000, p. 9. The Financial Inclusion Centre, The Causes of Financial Exclusion. Understanding the causes of financial exclusion and underprovision, 2015, disponibil online la http://inclusioncentre.co.uk/ wordpress29/?page_id=33. The Global Findex Database 2014, Measuring Financial Inclusion around the World, 2014, bază de date disponibilă online la http://www.worldbank.org/en/programs/globalfindex. Kivu, M., Accesul la finanţare în România 2010 – Casele de ajutor reciproc şi cooperativele de credit – Dimensiuni, performanţe, tendinţe, provocǎri , Raport preliminar de cercetare realizat în cadrul proiectului Prometeus – Fundaţia pentru Dezvoltarea Societăţii Civile, 2011. Kumar, S., Financial Inclusion. From poverty to prosperity, Institute of Cooperative Management, Bhopal (India), disponibil online la http://www.slideshare.net/dearasthana/financial-inclusion- 28460449. Lambru, M., Organizatiile de ajutor reciproc, Editura Polirom, București, 2013. Microfinance Centre, Policy Paper: Measuring Financial Inclusion in the EU: The New “Financial Inclusion Score”, Warsaw, Poland, 2015. Ministerul Muncii, Familiei, Protecţiei Sociale şi Persoanelor Vârstnice, Strategia naţională privind incluziunea socială şi reducerea sărăciei pentru perioada 2015–2020, 2015, disponibilă online la http://www.mmuncii.ro/j33/images/Documente/Familie/2015-DPS/2015-sn-is-rs.pdf. World Bank, Global Financial Development Report 2014: Financial Inclusion, Washington, DC: World Bank, doi:10.1596/978-0-8213-9985-9, License: Creative Commons Attribution CC BY 3.0, 2014, p. 16. 